**ΕΙΣΗΓΗΤΙΚΗ ΕΚΘΕΣΗ**

**Νομοσχέδιο με τίτλο «Ο περί Ελέγχου της Ρύπανσης της**

**Ατμόσφαιρας (Τροποποιητικός) Νόμος του 2022»**

**Σχέδιο Κανονισμών με τίτλο «Οι περί Ελέγχου της Ρύπανσης της Ατμόσφαιρας (Περιορισμός των Εκπομπών Ορισμένων Ρύπων στην Ατμόσφαιρα από Μεσαίου Μεγέθους Εγκαταστάσεις Καύσης) (Τροποποιητικοί) Κανονισμοί του 2022»**

Το Υπουργικό Συμβούλιο στη Συνεδρία του στις 3.3.2022 ενέκρινε το Νομοσχέδιο με τίτλο «Ο περί Ελέγχου της Ρύπανσης της Ατμόσφαιρας (Τροποποιητικός) Νόμος του 2022», καθώς και το Σχέδιο Κανονισμών με τίτλο «Οι περί Ελέγχου της Ρύπανσης της Ατμόσφαιρας (Περιορισμός των Εκπομπών Ορισμένων Ρύπων στην Ατμόσφαιρα από Μεσαίου Μεγέθους Εγκαταστάσεις Καύσης) (Τροποποιητικοί) Κανονισμοί του 2022» και εξουσιοδότησε τον Υπουργό Γεωργίας, Αγροτικής Ανάπτυξης και Περιβάλλοντος να καταθέσει το πιο πάνω Νομοσχέδιο και Σχέδιο Κανονισμών στη Βουλή των Αντιπροσώπων, για ψήφισή τους σε Νόμο και έγκριση, αντίστοιχα.

Σκοπός των νομοθετημάτων είναι η ορθότερη εναρμόνιση της Κυπριακής νομοθεσίας με τα άρθρα 5(4), 7(6), 7(7), 8(3), 9 και 16 της Οδηγίας (ΕΕ) 2015/2193 του Ευρωπαϊκού Κοινοβουλίου και του Συμβουλίου της 25ης Νοεμβρίου 2015 για τον περιορισμό των εκπομπών ορισμένων ρύπων στην ατμόσφαιρα από μεσαίου μεγέθους μονάδες καύσης, μετά από Προειδοποιητική επιστολή της Ευρωπαϊκής Επιτροπής ημερομηνίας 23.9.2021. Στην επιστολή αυτή αναφέρεται ότι η Ευρωπαϊκή Επιτροπή θεωρεί ότι η Κυπριακή Δημοκρατία δεν έχει μεταφέρει στο εθνικό δίκαιο τα πιο πάνω άρθρα της Οδηγίας (ΕΕ) 2015/2193 κατά τρόπο σύμμορφο.

Επιπρόσθετα, στο Νομοσχέδιο έχουν περιληφθεί νέες πρόνοιες με βάση την πολιτική του Υπουργείου Γεωργίας, Αγροτικής Ανάπτυξης και Περιβάλλοντος που ανάλαβε την αρμοδιότητα για τον έλεγχο της ρύπανσης της ατμόσφαιρας, από τις 4.10.2021, όπως η αύξηση ισχύος της Άδειας Εκπομπής Αερίων Αποβλήτων από 5 σε 10 χρόνια και η δυνατότητα για εξώδικη ρύθμιση αδικημάτων για αποτελεσματικότερη εφαρμογή και συμμόρφωση με τη νομοθεσία.

Τα νομοθετήματα αφορούν τις εγκαταστάσεις που εμπίπτουν στους περί Ελέγχου της Ρύπανσης της Ατμόσφαιρας Νόμους του 2002 έως 2021.

Με τα νομοθετήματα γίνεται τροποποίηση των άρθρων 8 και 26 των περί Ελέγχου της Ρύπανσης της Ατμόσφαιρας Νόμων του 2002 έως 2021 και προσθήκη του νέου άρθρου 26Α. Επίσης, γίνεται τροποποίηση των Κανονισμών 6, 8, 9 και 10 των περί Ελέγχου της Ρύπανσης της Ατμόσφαιρας (Περιορισμός των Εκπομπών Ορισμένων Ρύπων στην Ατμόσφαιρα από Μεσαίου Μεγέθους Εγκαταστάσεις Καύσης) Κανονισμών του 2018.

Αρμόδιο Υπουργείο για επιτήρηση της εφαρμογής των περί Ελέγχου της Ρύπανσης της Ατμόσφαιρας Νόμων του 2002 έως 2021 και των περί Ελέγχου της Ρύπανσης της Ατμόσφαιρας (Περιορισμός των Εκπομπών Ορισμένων Ρύπων στην Ατμόσφαιρα από Μεσαίου Μεγέθους Εγκαταστάσεις Καύσης) Κανονισμών του 2018 είναι το Υπουργείο Γεωργίας, Αγροτικής Ανάπτυξης και Περιβάλλοντος, μέσω του Τμήματος Περιβάλλοντος.

Τα νομοθετήματα δεν θα επιφέρουν μεταβολή (μείωση / αύξηση) των δημοσίων δαπανών ή των δημοσίων εσόδων. Με τα νομοθετήματα μειώνεται ο διοικητικός φόρτος για τη δημόσια υπηρεσία και τις επιχειρήσεις αφού η διάρκεια ισχύος των Αδειών Εκπομπής Αερίων Αποβλήτων θα αυξηθεί από 5 σε 10 χρόνια.

Τα νομοθετήματα δεν επηρεάζουν αρνητικά το περιβάλλον, αλλά έχουν ως στόχο την προστασία του.

Σημειώνεται ότι για τα νομοθετήματα έγινε δημόσια διαβούλευση, στην οποία έλαβαν μέρος το Υπουργείο Ενέργειας, Εμπορίου και Βιομηχανίας, το Υπουργείο Εσωτερικών, το Υπουργείο Μεταφορών, Επικοινωνιών και Έργων, το Υπουργείο Εργασίας, Πρόνοιας και Κοινωνικών Ασφαλίσεων, το Υπουργείο Υγείας, το Υπουργείο Παιδείας και Πολιτισμού, Αθλητισμού και Νεολαίας, το Υπουργείο Άμυνας, το Υπουργείο Οικονομικών, το Υπουργείο Εξωτερικών, το Υπουργείο Δικαιοσύνης και Δημόσιας Τάξης, το Υφυπουργείο Τουρισμού, το Υφυπουργείο Έρευνας, Καινοτομίας και Ψηφιακής Πολιτικής, το Υφυπουργείο Ναυτιλίας, το Υφυπουργείο Κοινωνικής Πρόνοιας, η Επίτροπος Περιβάλλοντος, η Ομοσπονδία Περιβαλλοντικών Οργανώσεων Κύπρου, το Κυπριακό Εμπορικό και Βιομηχανικό Επιμελητήριο (Κ.Ε.Β.Ε.), η Ομοσπονδία Εργοδοτών και Βιομηχάνων (Ο.Ε.Β.), η Παγκύπρια Ομοσπονδία Βιοτεχνών, Επαγγελματιών και Καταστηματαρχών (Π.Ο.Β.Ε.Κ.), το Επιστημονικό και Τεχνικό Επιμελητήριο Κύπρου (Ε.Τ.Ε.Κ.) και το Κίνημα Οικολόγων – Συνεργασία Πολιτών. Μέσω της δημόσιας διαβούλευσης δεν λήφθηκε οποιαδήποτε αρνητική θέση για το περιεχόμενο των νομοθετημάτων.

Το αναφερόμενο Νομοσχέδιο και Σχέδιο Κανονισμών, τα οποία εγκρίθηκαν από το Υπουργικό Συμβούλιο με την Απόφαση με ημερομηνία 3 Μαρτίου 2022, μαζί με την Αιτιολογική Έκθεση, τη σχετική Εισηγητική Έκθεση και το συμπληρωμένο Ερωτηματολόγιο Ανάλυσης Αντίκτυπου επισυνάπτονται και κατατίθενται στη Βουλή των Αντιπροσώπων, για ψήφισή τους σε Νόμο και έγκριση, αντίστοιχα.

**ΥΠΟΥΡΓΕΙΟ ΓΕΩΡΓΙΑΣ, ΑΓΡΟΤΙΚΗΣ ΑΝΑΠΤΥΞΗΣ**

**ΚΑΙ ΠΕΡΙΒΑΛΛΟΝΤΟΣ**

9 Μαρτίου, 2022

ΑΝ/